# FA’ASAUNIUNI E AMATA LE A’OGA

O le amataina o le aoga, o se suiga tele mo le fanau a’oga ma latou aiga. E mafai ona avea ma se fiafiaga le faamasani i tagata, nofoaga ma faasologa o taimi fou – ma e mafai fo’i ona avea ma lu’itau. E tele ni gaioiga e mafai ona e faia e fesoasoani i lou alo ina ia lelei le amataina o le a’oga.

## O le a se amataga lelei o le a’oga?

O faiaoga muamua o le fanau, o matua ma latou tagata tausi. E fesoasoani gaioiga e te faia i le fale i le a’oa’oina ma le atinaeina o lou alo ma e faasauni ai fo’i latou mo le aoga. O le **ta’alo** o se auala sili ona e fesoasoani ai i le a’oa’oina ma le atina’eina o lou alo.

O le amataga lelei o le aoga e fesoasoani i le fanau ina ia a’oa’o lelei ai ma lagona le fiafia. Afai e fiafia le fanau i le a’oga, e faaosofia ai le fia a’oa’o. E galue malosi le a’oga o lou alo ina ia ausia manaoga taitasi o lou alo, faatasi ai ma se fesoasoani faaopoopo pe a manaomia. E mafai foi ona e fesaosoani i lou alo e ala i le faia o gaioiga e fesoasoani ai ina ia latou nonofo filemu ai i le aoga ma lagonaina le puipuia, to’a ma le fesootai atu i isi.

## Ta’alo ma A’oa’o i le fale

O le ta’alo o se auala sili ona e fesoasoani ai i le a’oa’oina o lou alo. E atina’e ai tomai o le olaga i le matematika e pei o le faitau, vaevae, faaputuputu ma le fua o le tele pe laitiiti. E fesoasoani le ta’alo i lou alo e suesue siosiomaga faalenatura ma le faasaienisi ma e maua ai le avanoa e fausia mai latou mafaufauga ni metotia eseese. Afai e ta’alo lou alo, ua latou a’oa’o i lagona ma le atinaeina o le gagana ma le tomai tau tusitusi ma le faitautusi. O nisi nei o gaioiga e mafai ona e faia i le fale:

* **Gaioiga Aso Uma:** E a’oa’o le fanau mai gaioiga aso uma e pei o le kuka, fesoasoani i le sekiina ma le faamamā o le laulau ‘ai, faavasegaina o le tagamea, teuina o ofu ma mea ta’alo ma le tausia o la’au totō ma manu tausi. E mafai ona e fesaosaoni i le a’oa’oina o lou alo e ala i le faia o fesili e pe o le ‘*E fia ni ipu falaoa mata e manaomia?* po o le ‘ *E mafai ona e sueina le pea o le totigi?*’
* **Ta’aloga:** O le faia o ta’aloga faigofie e pei o le UNO, Snap, Memory, I Spy, ma le Hide and Seek e fesoasoani i lou alo e a’oa’oina ai le faavasegaina o taimi poo ai e muamua ma o ai e sosoo ai.
* **Poloka Faufau:** O le faufau o fale e faaaoga ai poloka e pei o le LEGO, poloka laupapa poo pusa e atinae ai gaioiga o tamai lima o lou alo ma e tu’u ai le avanoa e faaaoga lona mafaufau e foia ai ni faafitauli e ono tula’i.
* **Tusi Ata ma Faufau**: O tusigaata ma le fausia o ni meataalo e uunaia ai le faaoga o le mafaufau ma atinae ai le gaioiga o tamai lima ma le tomai o le foia o faafitauli.
* **Fa’ataitaiga o Ofu**: O le ofu i ofu tuai ma le faataitai faatino uiga o ni tagata eseese e faatupulaia ai le tomai tau gagana ma le faaaoga o le mafaufau.
* **Musika, Tala ma Siva:** O le faitau tusi, faamatala o tala, faaloga ma le siva i le musika ma faia o ‘sailiga o oa’ e saili ai ni oa faataitai i autafa o lou fale poo totonu o togalaau e faatupulaia ai le tomai tau gagana o lou alo.
* **Ta’aloga i Fafo:** O le savali, pe’ape’a, tietie uila, alu i le malae taalo, fausia o tama’i avanoa, togi ma le sapo o le polo, ta o le polo i le pate tenisi po o se pate kirikiti, eliina o palapala – o gaioiga uma ia e fesoasoani i lou alo e a’oa’o ma atina’e ai ia.
* **Suesuega ma Fesili:** I le taimi e taalo ai lou alo, fai ai fesili e pei o le *'E mafai ona e faamatala…?*', *'Masalo o le a le mea e tupu pe a…?*'*, 'E faapefea ona e taliaina le fesili...?'*
* **Faasologa o Taimi:** O le faia o ni gaioiga i le taimi lava e tasi i aso uma e iloa ai e lou alo vaega e manaomia ma e fesaosaoni ai e pulea ona lagona. O le faia o taimi faatulagaina e fesoasoani i lou alo ina ia gafatia le a’oga. E sili ona tāua ona iai se taimi faatulagaina e faasauni ai e moe, o se faataitaiga: fai le meaai afiafi ma taele, fai le ofu moe, fufulu nifo, faitau se tusi, ma alu loa e moe.

## Avea le A’oga ma se Nofoaga Masani

O le ‘sauni mo le aoga’ e le taula’i i le aoaoga faaleatamai, ae e taulai i le malamalama po o le a le a’oga pe a auai ai ma ina ia iai ni ona faamoemoega lelei. O nisi nei o auala e mafai ona e faia e fesaosaoni ai i lou alo:

* Auai i soo se polokalame o suiga i le a’oga o loo faafoe e le a’oga amata poo le a’oga o lou alo.
* Faataitai le alu ma le toe foi mai mai le a’oga.
* Tu’u le avanoa e ta’alo ai lou alo ma isi fanau o le a ao’oga faatasi
* Faaosofia le tutoatasi e ala i le a’oa’oina o le fanau e fai ofu, alu i le fale lē taua, fufulu o lima, faia o puipuiga mai le la, ma le teuina ma le fafa o le ato a’oga.
* Talatalanoa i le amataina o le aoga. Faaosofia le fiafia o lou alo e alu i le a’oga ma talanoa i ni atugaluga o loo i lou alo.
* Faitau tusi pe faamatala tala e uiga i le amataina o le a’oga.
* Talanoa ma faataitai gaioiga pe a tu’ua le a’oga.
* Faasauni mo le pikiina ma le momoliga e ala i le siakiina o le taimi amata ma le taimi tu’ua faatasi ai ma le nofoaga e momoli ma piki ai lou alo.
* Amata ona faaaoga le igoa o le faiaoga, pe a mafai.

## Auala e fesoasoani ai le A’oga Amata a lou alo

O le aoga amata e fesoasoani foi i le fanau ina ia sauni mo le amataga o le aoga. I le aoga amata, e atina’e ai tomai o le fanau e ala i ta’aloga, galulue ma isi ma le faia o so’otaga faauō.

E fesoasoani le faiaoga o le a’oga amata i le me’i o lou alo i le aoga e ala i le tusia o se **Faamatalaga o le Suiga o Aoaoga ma le Atina’eina (Transition Statement)**. E tuuina atu le Faamatalaga o Suiga i le a’oga o le a auai ai lou alo i le lumanai. E faamatala ai gafatiaga, malosiaga, ma fiafiaga ma auala sili ona a’oa’o ai lou alo. E fesili atu e fesoasoani i le faatumuga o le Faamatalaga o Suiga o lou alo, ma e mafai ona faasoa mai foi lagona ma mafaufauga o lou alo.

Mo nisi faamatalaga e uiga i le Faamatalaga o Suiga, faamolemole asiasi ane i le upega tafailagi a le Matagaluega (tagai i lalo).

## Saili Atili

* [Faamatalaga pupuu mo le amataina o le aoga (education.vic.gov.au)](https://www.education.vic.gov.au/parents/going-to-school/Pages/tips-starting-school.aspx)
* [Faasolo mai le a’oga amata i le a’oga (education.vic.gov.au)](https://www.education.vic.gov.au/parents/learning/Pages/moving-to-school.aspx)
* [Faapefea ona filifili le a’oga ma faatonu (education.vic.gov.au)](https://www.education.vic.gov.au/parents/going-to-school/Pages/choose-enrol-school.aspx)
* [Amataina o le A’oga: Faasauni lou alo i Faalapotopotoga o le Tausiga o le Fanau](https://raisingchildren.net.au/school-age/school-learning/school-choosing-starting-moving/starting-school)
* [Amataga lelei i le a’oga- Alaleo o le Soifua Maloloina Lelei](https://www.betterhealth.vic.gov.au/campaigns/a-healthy-start-to-school)
* [Punaoa faalea’oa’oga mo suiga mo aiga (education.vic.gov.au)](https://www.education.vic.gov.au/childhood/professionals/learning/Pages/family.aspx#link87)